Jesper Kotajärvi

Jesper Kotajärvi (s. 24. heinäkuuta 2007 Kokkola) on suomalainen jääkiekkopuolustaja, joka edustaa SM-liigajoukkue Tapparaa.
Ura.
Seuraura.
Kotajärvi aloitti luistelukoulun omien sanojensa mukaan 3–4-vuotiaana. Hän on Kokkolan Hermeksen kasvatti. Kotajärvi toimi kaudella 2021–2022 vuoden "alaikäisenä" seuran U16-joukkueen varakapteenina. Hän teki siellä piste per peli-tahdilla 35 runkosarjaottelussa tehot 11+24=35, joilla Kotajärvi sijoittui U16 SM-sarjan puolustajien pistepörssissä seitsemänneksi. Hän pelasi kauden aikana myös sekä Hermeksen U17-, U18- että U20-joukkueissa. Kauden 2022–2023 Kotajärvi pelasi suurimmaksi osaksi U20-joukkueessa. Hän debytoi myös Hermeksen Mestis-joukkueessa, jossa Kotajärvi pelasi neljä runkosarjaottelua ilman tehopisteitä. Hän teki Mestis-debyyttinsä vain 15-vuotiaana 25. marraskuuta 2022 Joensuun Kiekko-Poikia vastaan, kun joukkue kärsi puolustajavajeesta.
Kaudeksi 2014–2015 16-vuotias Kotajärvi siirtyi Tapparan U20-joukkueeseen. Hän oli joukkueen tehokkain puolustaja tehoilla 6+17=23. Kotajärvi voitti kauden päätteeksi U20 SM-pronssia. Maaliskuussa 2024 hän teki Tapparan kanssa kaksivuotisen SM-liigasopimuksen. Kotajärvi aloitti kauden 2024–2025 seuran U20-joukkueessa, jonka eniten maaleja tehnyt puolustaja hän oli kahdeksalla osumallaan. Kotajärvi sai tililleen ensimmäisen liigaottelunsa runkosarjan kahdeksannella kierroksella 4. lokakuuta 2024 vieraissa Pelicansia vastaan. Hänet merkittiin Tapparan seitsemänneksi puolustajaksi. Kotajärvi jäi ottelussa kuitenkin ilman peliaikaa. Ensimmäiset jääaikansa SM-liigassa hän sai kolmannessa ottelussaan 11. lokakuuta 2024 vieraissa Kiekko-Espoota vastaan. Kotajärvi merkittiin jälleen Tapparan seitsemänneksi puolustajaksi. Hän sai ottelussa jääaikaa 9.22 minuuttia ja hänelle merkittiin teholukema –1. Kotajärvi teki liigauransa avausmaalin ja kauden ainoaksi jääneen tehopisteen kahdeksannessa ottelussaan 27. joulukuuta 2024 JYPiä vastaan. Hänen osumansa jäi Tapparan 3–2-voittoon päättyneen ottelun voittomaaliksi. Kari Heikkinen valitsi Kotajärven ottelun Alumnien tähtien ykköstähdeksi. Kaikkiaan hän pelasi kauden aikana SM-liigassa 12 runkosarjaottelua. 
Kotajärvi vahvisti myös Tapparan U18-joukkuetta kevään 2025 pudotuspeleissä, joissa hän teki yhdeksässä ottelussa tehot 4+9=13. Kotajärvi voitti U18 SM-sarjan puolustajien maalipörssin ja jakoi puolustajien pistepörssin voiton HIFK:n Joel Huhtamaan kanssa. Kolmannessa finaaliottelussa 9. huhtikuuta 2025 JYPiä vastaan hän teki Tapparan 3–0-voittoon päättyneessä ottelussa kaksi syöttöpistettä, joista ensimmäisellä Kotajärvi alusti Juho Piiparisen tekemän avaus- ja voittomaalin. Hän voitti kauden päätteeksi U18 Suomen-mestaruuden.
Maajoukkueura.
Kotajärvi pelasi alle 18-vuotiaiden MM-kilpailuissa vuonna 2025, jolloin hän toimi Suomen varakapteenina. Kotajärvi pelasi myös alle 18-vuotiaiden Hlinka Gretzky Cupissa vuonna 2024, jolloin hän toimi joukkueen varakapteenina. Kotajärvi pelasi myös World U-17 Hockey Challengessa vuonna 2023 toimien Suomen varakapteenina. Hän toimi myös alle 16-vuotiaiden maajoukkueen kapteenina hänen ensimmäisessä maaottelussaan Saksaa vastaan. Yhteensä Kotajärvi on pelannut 45 poikien maaottelua.
Kotajärvi valittiin Pohjola-leirin parhaaksi pelaajaksi ja tähdistökentälliseen vuonna 2023.
Pelityyli.
Kotajärvi on kuvaillut olevansa kahden suunnan kiekollinen puolustaja, joka lukee hyvin peliä ja pelaa hyvin myös puolustussuuntaan. Hän on maininnut kehityskohteekseen tiiviin pelaamisen vastustajan lähellä ja sitä kautta riistojen hakemisen. Kotajärvi voisi mielestään myös haastaa kiekolla enemmän.
Muuta.
Kotajärven isä Marko pelasi omalla urallaan puolustajana pääasiassa I-divisioonaa ja Mestistä Hermeksessä. Hän on myöhemmin valmentanut seuran junioreita. Jesper Kotajärvi harrasti lapsena myös salibandya ja jalkapalloa.